በዓለ ቡሄ እና ደብረ ታቦርን በደብረ ታቦር
ባሕር ዳር፡ ነሐሴ 13/1012 ዓ.ም (አብመድ)ከተማዋ የከተመችው የሃገር ጣራ በሆነ ከፍተኛ ቦታ ላይ ነው፤ በዚያ ላይ ተራራ ተጨምሮበት የከፍታውን መጠን በእዝነ ህሊና መሳል ለማንም አይከብድም፡፡ የዳግማዊ ቴዎድሮስ የጥበብ እጂ የተፈታበት፤ የራስ ጉግሳ ወሌ የጦር መነፀር ነው፤ ማማው ደብረ ታቦር፡፡ በሃገረ እስራኤል የሚገኘው የደብረ ታቦር ተራራ ብርሃነ መለኮት የተገለጠበት ተራራ እንደሆነ ይነገራል፡፡ ኢትዮጵያዊው ደብረ ታቦር ደግሞ የጨለማው ወቅት መጋመስ የብርሃን ወቅት መምጣት ተብሲር የሚገለፀበት ተራራ ነው፡፡
‹‹ቡሄ ከዋለ የለም ክረምት፤ ዶሮ ከጮኽ የለም ሌሊት›› የሚባለውም ለዚያ ነው፡፡ ከታቦር ተራራ ላይ የሚወጣው የእረኞች የጂራፍ ጩኽት እና ሆያ ሆየ የሚል አዝማች የሚበዛበት የህፃናት ህብረ ዝማሬ የአዲስ ዘመን መምጣት ብስራት ተደርጎም ይወሰዳል፡፡ ከታቦር ተራራ መሳ ለመሳ አሻግሮ የሚስተዋለው የጉና ተራራ፣ ወዲያ ማዶ የተዘረጋው የጣና ሐይቅ፣ ከአድማስ በታች የሚስተዋለው የደንቢያ ምድር እና የተከዜ ተፋሰስ እርካብ የሆነው የበለሳ ምድር ተቀባብለው ያደምቁት ይመስል የህብረ ዝማሬው ድምፅ በዚህ ወቅት ጎልቶ ይሰማል፡፡ 